Predkladacia správa

Návrh na organizačno-technické zabezpečenie zriadenia Úradu pre reguláciu sieťových odvetví sa predkladá na základe úlohy č. C. 1-01/09 uznesenia vlády SR  č. 47/2000 k návrhu Plánu práce vlády SR na rok 2000. Materiál bol pôvodne koncipovaný ako Návrh postupu pri zriadení nezávislého multisektorového úradu pre reguláciu v sieťových odvetviach. V septembri roku 2000 sa uskutočnilo medzirezortné pripomienkové konanie k tomuto materiálu a pripomienky dotknutých rezortov boli do materiálu zapracované. Dňa 29. 9. 2000 bol materiál prerokovaný Radou hospodárskej a sociálnej dohody. 

Ministerstvo hospodárstva vypracovalo návrh zákona o regulácii v sieťových odvetviach a o zmene a doplnení niektorých zákonov (ďalej len „zákon“). Zákon bol schválený uznesením vlády SR č. 269 z 28. marca 2001. Vládny návrh bol v apríli tohto roku predložený  na ďalšie ústavné prerokovanie a schválenie Národnej rade SR. Zákon svojím poňatím a zameraním predstavuje úplne nový prvok v dnešnom systéme ekonomickej regulácie podnikania v sieťových odvetviach.

Úrad pre reguláciu sieťových odvetví sa zriaďuje zákonom. Počas schvaľovacieho procesu návrhu zákona došlo k uplatneniu a akceptovaniu zásadných pripomienok, ktoré významne ovplyvnili obsah materiálu „Návrh postupu pri zriadení nezávislého multisektorového úradu pre reguláciu v sieťových odvetviach“. Najpodstatnejšou zmenou je akceptovanie pripomienky Ministerstva dopravy, pôšt a telekomunikácií, ktoré nesúhlasilo so začlenením Telekomunikačného úradu do pripravovaného multisektorového regulačného úradu. Počas schvaľovacieho procesu návrhu zákona sa preto zmenil i názov i zameranie pôvodne navrhovaného multisektorového regulačného úradu na Úrad pre reguláciu sieťových odvetví (ďalej len „Úrad“), s pôsobnosťou pre odvetvie energetiky a ďalšie odvetvia, ak tak ustanoví osobitný zákon.

Ministerstvo hospodárstva SR pri vypracovaní návrhu zákona i Návrhu na organizačno-technické zabezpečenie zriadenia Úradu pre reguláciu sieťových odvetví bralo do úvahy odporúčania expertov Svetovej banky a spoločnosti NERA, obsiahnuté v dokumentoch spoločného projektu Ministerstva hospodárstva SR, Svetovej banky a spoločnosti NERA „Inštitucionálny systém regulácie prirodzených monopolov na Slovensku“.
 
Zákonom sa navrhuje vytvorenie jedného nezávisle pracujúceho regulačného úradu pre reguláciu energetiky. Personálna nezávislosť úradu od výkonnej moci je zabezpečená navrhnutým systémom konštituovania najvyšších orgánov Úradu – predsedu Úradu a regulačnej rady. Hlavným zdrojom príjmov Úradu nebudú odvody z výnosov regulovaných subjektov dosahovaných z vykonávania regulovaných činností, ako sa pôvodne predpokladalo, ale Úrad bude rozpočtovou organizáciou a zdrojom príjmov Úradu bude  štátny rozpočet. Nakoľko sa zmenilo znenie zákona, bolo nevyhnutné upraviť aj znenie tohto predkladaného materiálu. Tým sa stali bezpredmetné pripomienky z medzirezortného pripomienkového konania a nové medzirezortné konanie nie je potrebné, pretože Návrh na organizačno-technické zabezpečenie zriadenia Úradu pre reguláciu sieťových odvetví vychádza zo zákona, schváleného vládou SR. Napriek uvedenému Ministerstvo hospodárstva SR nové  znenie predkladaného materiálu prejednalo dňa 9. mája 2001 s Ministerstvom financií SR a návrh upravilo v zmysle pripomienok. 

	Úrad sa zriaďuje ako orgán štátnej správy pre oblasť regulácie podnikania v sieťových odvetviach v rozsahu pôsobnosti zverenej mu zákonom ako aj osobitnými právnymi predpismi pre oblasť sieťových odvetví.

	Úrad je rozpočtovou organizáciou so sídlom v Bratislave.

	Na čele Úradu je predseda. Predsedom Úradu je predseda regulačnej rady. Predseda Úradu riadi Úrad a zodpovedá za jeho činnosť. Ako štatutárny orgán Úradu koná v mene Úradu vo všetkých veciach, pričom je viazaný rozhodnutiami regulačnej rady. Podpisuje všeobecne záväzné právne predpisy vydávané Úradom. Schvaľuje organizačný poriadok Úradu po jeho prerokovaní v regulačnej rade. Vymenúva a odvoláva po vyjadrení regulačnej rady vedúcich zamestnancov Úradu. Predseda Úradu určuje platové a ďalšie náležitosti zamestnancom Úradu podľa osobitného predpisu (Zákon č. 143/1992 Zb. o plate a odmene za pracovnú pohotovosť v rozpočtových a niektorých ďalších organizáciách v znení neskorších predpisov).

Regulačná rada určuje regulačnú politiku, nástroje na jej uskutočnenie a rozhoduje o všetkých zásadných otázkach činnosti Úradu. Regulačná rada je odvolacím orgánom vo veciach, v ktorých rozhodol Úrad v prvom stupni. Regulačná rada má šesť členov, z ktorých jeden je predsedom rady a jeden podpredsedom rady. Predseda regulačnej rady je zároveň predsedom Úradu. Členov regulačnej rady na návrh vlády SR a NR SR vymenúva a odvoláva prezident SR. Predsedu a podpredsedu regulačnej rady volí spomedzi svojich členov regulačná rada, ktorá ich môže aj odvolať.

Vzhľadom na to, že osoby menované do orgánov Úradu budú zásadným spôsobom ovplyvňovať činnosť budúceho Úradu, je potrebné výberu vhodného zloženia venovať náležitú pozornosť. Pri obsadzovaní riadiacich funkcií porovnateľných úradov a inštitúcií v zahraničí sa prísne dbá na vysokú odbornosť a politickú nezávislosť kandidátov. Prípadná snaha o obsadenie orgánov Úradu osobami bez potrebných odborných vedomostí a skúseností by mohla znevážiť snahu o nápravu regulácie sieťových odvetví na Slovensku a negatívne ovplyvniť úsilie o akceptovanie Úradu zahraničnými inštitúciami a vyvolať nepriaznivú reakciu zahraničia. Už samotné zriadenie Úradu musí byť preto podporované maximálnou snahou o zabezpečenie jeho nezávislosti a odbornosti v rozhodovaní.

Podľa § 34 zákona SNR č. 347/1990 Zb. o organizácii ministerstiev a ostatných ústredných orgánov štátnej správy vláda SR schvaľuje štatúty ministerstiev a ostatných ústredných orgánov štátnej správy, ktoré podrobnejšie vymedzujú ich úlohy, zásady ich vnútornej činnosti a vnútornú organizáciu. Vzhľadom na to, že Úrad nie je začlenený do sústavy ústredných orgánov štátnej správy, v návrhu zákona o regulácii v sieťových odvetviach sa neustanovuje vláde SR právomoc schvaľovať štatút Úradu. Štatút Úradu bude platný po schválení regulačnou radou.

V súvislosti s prechodom pôsobnosti v oblasti vecnej regulácie podnikania v sieťových odvetviach z Ministerstva hospodárstva SR ku dňu vzniku Úradu a ku dňu 1. januára 2003 v oblasti cenovej regulácie z Ministerstva financií SR na novozriadený Úrad, zabezpečia dotknuté ministerstvá prechod práv a povinností z pracovnoprávnych vzťahov, majetkovoprávnych vzťahov a iných vzťahov na Úrad. Prakticky to znamená, že k uvedeným termínom prejdú pracovať na Úrad, ak budú spĺňať kritériá pre prácu na Úrade, zamestnanci MH SR a zamestnanci MF SR, vykonávajúci doteraz cenovo-analytickú činnosť pre oblasť regulácie v energetike alebo vykonávajúci cenovú kontrolu v tejto oblasti, ako aj príslušné materiálovo-technické zabezpečenie a spisová agenda súvisiaca s prechodom pôsobnosti.

Podrobnosti o prechode príslušných práv a povinností sa upravia dohodami, v ktorých sa vymedzí najmä druh a rozsah preberaného majetku a záväzkov a určí sa, ktorí zamestnanci MH SR a MF SR prechádzajú do pracovného pomeru s Úradom. Dotknuté ministerstvá zabezpečia úplnosť spisovej agendy súvisiacej s prechodom pôsobnosti na Úrad.

V štátnom rozpočte na rok 2001, v kapitole Všeobecná pokladničná správa, sú na zriadenie Úradu a na jeho činnosť vyčlenené finančné prostriedky vo výške 20,518 mil. Sk. 

Pre bezproblémové fungovanie Úradu odo dňa jeho zriadenia je potrebné vykonať viacero opatrení  smerujúcich k včasnému vytvoreniu podmienok pre jeho činnosť. Ministerstvo hospodárstva SR vytvorilo podmienky pre vznik Úradu vytvorením skupiny expertov, ktorí budú tvoriť personálny základ Úradu a do jeho vzniku, v spolupráci so sekciami MH SR, pripravia vnútorné predpisy Úradu, vyhľadajú a zariadia pre Úrad vhodné priestory kancelárskou a výpočtovou technikou. Preto je nevyhnutné, aby vláda SR umožnila čerpanie prostriedkov štátneho rozpočtu, určených pre vybudovanie a činnosť Úradu v prvom roku činnosti, ešte pred dňom zriadenia Úradu. Od roku 2002 budú peňažné prostriedky na činnosť Úradu rozpočtované v samostatnej rozpočtovej kapitole.

Hlavné úlohy, ktoré je potrebné zabezpečiť v súvislosti so zriadením a činnosťou Úradu, sú premietnuté v návrhu uznesení vlády SR.